b'\n_START_ARTICLE_\nLakotnik\n_START_PARAGRAPH_\nLakotnik je eden od treh glavnih junakov serije stripov Dogodiv\xc5\xa1\xc4\x8dine Zvitorepca, Trdonje in Lakotnika avtorja Mikija Mustra. Med letoma 1952 in 1973 je iz\xc5\xa1lo preko \xc5\xa1tirideset pustolov\xc5\xa1\xc4\x8din, ki so prvotno izhajale v Tedenski tribuni in v Petkovi panorami, pozneje pa so bile ve\xc4\x8dkrat ponatisnjene v knji\xc5\xbeni obliki.\n_START_SECTION_\nZna\xc4\x8dilnosti lika\n_START_PARAGRAPH_\nImena glavnih junakov predstavljajo njihove osebnostne zna\xc4\x8dilnosti. Tako je Zvitorepec med vsemi najbolj zvit, Trdonja ima trd oklep, ki ga v nevarnosti velikokrat re\xc5\xa1i, Lakotnik pa je najve\xc4\x8dji po\xc5\xbeeruh. Za vse tri glavne junake je zna\xc4\x8dilno tudi to, da nimajo redne slu\xc5\xbebe, vendar jim denarja nikoli ne manjka, saj ga vedno dobijo kot nagrado za uspe\xc5\xa1no re\xc5\xa1ene pustolov\xc5\xa1\xc4\x8dine._NEWLINE_Lakotnik je edini, ki se lahko pogovarja z \xc5\xbeivalmi (npr. z morskimi psi, s sloni, z opicami in z levi). Nenehno je la\xc4\x8den - od tu njegovo ime - in vase lahko zme\xc4\x8de ogromne koli\xc4\x8dine hrane in pija\xc4\x8de. Rad spi in zaradi tega v\xc4\x8dasih pride tudi do zapletov. Lakotnik je ve\xc5\xa1\xc4\x8d judo prijemov in je vedno pripravljen na dober pretep. V svoji bli\xc5\xbeini ima - tako kot Zvitorepec in Trdonja - rad lepe in mlade \xc5\xbeenske in se pogosto zaljubi, a hitro ugotovi, kak\xc5\xa1ne odgovornosti bi prineslo dru\xc5\xbeinsko \xc5\xbeivljenje in raje ostane samski. Je edini, ki ne zna plavati, zato ga Zvitorepec in Trdonja pogosto re\xc5\xa1ujeta. V zgodbah ima Lakotnik najve\xc4\x8d razli\xc4\x8dnih poklicev: bil je \xc5\xbee fotograf, pomo\xc4\x8dnik detektiva, boksar ...\n_START_SECTION_\nDrugi liki v stripu\n_START_PARAGRAPH_\nPo\xc5\xbere\xc5\xa1ni volk prebiva v stari ko\xc4\x8di, ki se mu ve\xc4\x8dkrat sesuje na glavo, vendar je v vsaki novi pustolov\xc5\xa1\xc4\x8dini zopet postavljena in nespremenjena.\n_START_SECTION_\nUpodobitve Zvitorepca, Trdonje in Lakotnika\n_START_PARAGRAPH_\nUpodobitve treh junakov lahko vidimo na slovenskih smu\xc4\x8di\xc5\xa1\xc4\x8dih, kjer na slikovit na\xc4\x8din smu\xc4\x8darjem predstavljajo FIS pravila vedenja na smu\xc4\x8di\xc5\xa1\xc4\x8du.\n_START_SECTION_\nO avtorju\n_START_PARAGRAPH_\nMiki Muster se je rodil 22. novembra leta 1925 v Murski Soboti in je vsestranski ustvarjalec. Je avtor velikega \xc5\xa1tevila stripov in ilustrator slikanic (Medvedek Neewa, \xc4\x8cebelica Maja, Lupinica, Stezosledec, Sne\xc5\xbeek, Skozi pustinje in go\xc5\xa1\xc4\x8davo in druge). Diplomiral je kot kipar, ukvarjal pa se je tudi z animiranim filmom - do leta 1990 je ustvaril okoli 380 reklamnih spotov (najbolj poznani so legendarni Cikcak zaj\xc4\x8dki, \xc5\xa0umi (bonboni Visoki C), Podravka (Medolino, juhe), Jelovica (Ne bo vam uspelo), Kolinska (\xc4\x8cunga Lunga, Viki krema) in drugi). Risal je tudi karikature, ki jih je pove\xc4\x8dini objavljal v reviji Mag. Njegova dela so polna humorja, zato po njih sega mlado in staro.'